Hartmedisyne met byt - Kollig - Republikein
Saturday, August 24th, 16:45:25
Hartmedisyne met byt
TWEE knoffelhuisies per dag sal jou dokter laat wag, volgens nuwe studies.
Dié bevinding het egter niks te doen met \'n slegte asem nie: dit hou verband met \'n baie ernstiger probleem - \'n potensiële dodelike vorm van hoë bloeddruk wat in die longe se bloedvate voorkom en as primêre pulmonêre hipertensie bekendstaan. Dit is \'n groot oorsaak van dodelike hartversaking.
In primêre pulmonêre hipertensie beweeg bloed moeilik uit die regterkant van die hart. Die oorsaak: nou bloedvate in die longe. Simptome sluit in \'n asemtekort, veral tydens oefening, borspyn en \'n gevoel van floute. Die presiese oorsaak van primêre pulmonêre hipertensie is egter onbekend.
Tog mag dit knoffel wees wat kan help, sê \'n groep navorsers verbonde aan die Universiteit van Alabama. Hulle het onlangs gevind dat allisin, \'n bestanddeel wat in knoffel voorkom, \'n matige vorm van pulmonêre hipertensie kan verhoed. Op hierdie stadium is die toetse egter net onder rotte gedoen. Die bevindings is in April bekendgemaak by \'n biologie-konvensie in San Diego.
Volgens die navorsers ondersteun hul bevindings vroeëre verslae en demonstreer dit dat knoffel ook proaktief is teen die ontwikkeling van chroniese pulmonêre hipertensie en die bewaring van bloedvatfunksie binne die longe.
Studies onder mense is natuurlik van uiterse belang om te sien of die knoffel vir die mensdom so gesond sal wees as vir rotte. Intussen kan dit jou nie skaad om elke dag \'n bietjie knoffel te eet nie.